Obsahom zmluvy medzi úspešným uchádzačom a Bratislavským samosprávnym krajom, bude ich vzájomné dojednanie upravujúce úhradu skutočných nákladov na energie spotrebované stavbou Ubytovacie zariadenie, so súp. č. 7700, postavenom na pozemku s parc. č. 3282/30 (ďalej aj ako „Internát“) zo strany Bratislavského samosprávneho kraja ako vlastníka internátu a znášanie nákladov na prevádzku, opravu a údržbu kotolne a vybavenia kotolne a to pomerom podľa odberných kapacít. Spotreba energií bude určená na základe osobitných podružných meračov pričom v prípade preukázateľnej technickej nemožnosti ich inštalácie bude spotreba určená podľa pomeru podlahovej plochy priestorov Internátu a priestorov stavieb, ktoré tvoria predmet nájmu v zmysle tejto zmluvy. Nainštalovanie podružných meračov bude náklad znášaný oboma stranami rovnomerne, t. j. 50% každá strana. Úspešný uchádzač bude povinný zabezpečiť riadnu a neprerušenú prevádzku kotolne, umiestnenej v stavbe bližšie špecifikovanej v čl. 2 písm. a) oznámenia o vyhlásení obchodnej verejnej súťaže, pričom každú plánovanú ako aj neplánovanú odstávku kotolne spolu s uvedením dôvodov jej odstávky a predpokladaným časom nápravy je povinný bezodkladne oznámiť vlastníkovi Internátu. V prípade vzniku porúch spôsobujúcich nemožnosť riadnej prevádzky kotolne je úspešný uchádzač povinný bezodkladne poruchu odstrániť. Pod riadnou prevádzkou kotolne sa pre vylúčenie pochybností rozumie neprerušovaná výroba a dodávka tepla (v závislosti na ročnom období) a výroba a dodávka teplej úžitkovej vody.

Súčasťou zmluvy bude zmluvné dojednanie, že v prípade porušenia povinnosti riadnej a neprerušenej prevádzky kotolne alebo nezačatia s bezodkladným odstraňovaním poruchy podľa zmluvy vznikne vlastníkovi internátu právo požadovať zaplatenie zmluvnej pokuty v sume vo výške 1000,- EUR denne po dobu trvania porušenia, tým nie je dotknuté právo vlastníka Internátu na náhradu škody prevyšujúcu zmluvnú pokutu.